На основу члана  14. став 1, члана 15 и члана 21 Закона о јединственом бирачком списку („Службени гласник Републике Србије“, бр. 104/2009 и 99/2011) и тачке 9 и 10 Упутства за спровођење Закона о јединственом бирачком списку  („Службени гласник Републике Србије“, бр. 15/12 i 88/18, 67/20, 41/21, 90/21 и 16/22), а у вези са Одлуком о расписивању избора за Народне посланике Народне скупштине Републике Србије („Службени гласник Републике Србије“, бр. 22/22), руководилац Одељења за општу управу и заједничке послове Општинске управе општине Нови Кнежевац  даје

О   Б   А  В  Е  Ш   Т   Е   Њ   Е

ИЗЛАЖЕ СЕ на увид део Јединственог бирачког списка за територију општине Нови Кнежевац, у циљу провере личних података уписаних у њему. Бирачки списак се излаже у згради Општинске управе општине Нови Кнежевац у Новом Кнежевцу, Краља Петра Првог Карађорђевића бр. 1, у канцеларији бр 8, сваког радног дана од 8.00 часова до 15.00.

Грађани који имају пребивалиште на територији општине Нови Кнежевац, као и интерно расељена лица која имају пријављено боравиште на територији општине Нови Кнежевац, могу извршити увид и проверу података у делу Јединственог бирачког списка за територију општине Нови Кнежевац, који се односе на то да ли су уписани у бирачки списак и да ли су уписани подаци тачни.

Грађани могу:

1) од Општинске управе захтевати да до закључења бирачког списка донесе решења на којима се заснивају промене у бирачком списку;  
2) поднети захтев Општинској управи најкасније пет дана пре дана закључења бирачког списка, да се у бирачки списак упише податак да ће гласач на предстојећим изборима гласати према месту боравишта у земљи.

Увид и провера података у делу бирачког списка за територију општине Нови Кнежевац, врши се у Општинској управи општине Нови Кнежевац, путем рачунарске опреме на којој се води бирачки списак, уношењем јединственог матичног броја грађана.

Провера уписа у Јединствени бирачки списак може се извршити  електронским путем на званичној интернет страници Министарства државне управе и локалне самоуправе - <http://upit.birackispisak.gov.rs/>, уношењем података о јединственом матичном броју.

Захтев за промену у делу Јединственог бирачког списка за подручје општине Нови Кнежевац подноси се Одељењу за општу управу и заједничке послове Општинске управе општине Нови Кнежевац поднети најкасније до дана закључења бирачког списка, односно 15 дана пре дана одржавања избора. По закључењу бирачког списка па  до 72 часа пре дана одржавања избора, све промене у бирачком списку врши Министарство за државну управу и локалну самоуправу.

Захтеви за промену у бирачком списку од дана закључења бирачког списка па све до 72 часа пре дана одржавања избора подносе се министарству непосредно или Одељењу за општу управу и заједничке послове Општинске управе општине Нови Кнежевац, које без одлагања примљени захтев прослеђује електронским путем  министарству.

Упис података у бирачки списак на основу захтева бирача да ће гласати према месту свог боравишта у земљи, врши се почев од дана расписивања избора, а најкасније 5 дана пре дана закључења бирачког списка. Уколико бирач у наведеном року не поднесе захтев за упис у бирачки списак према свом боравишту, бирач ће моћи да гласа само према свом пребивалишту.

Бирачи који имају боравиште у иностранству имају право да преко дипломатско-конзуларног представништва Републике Србије најкасније 5 дана пре закључења бирачког списка  поднесу захтев да се у бирачки списак упише податак да ће на предстојећим изборима гласати у иностранству. О овом захтеву решава Општинска управа по месту пребивалишта бирача у земљи.

Посебно се позивају малолетна лица која на дан избора (3. април 2022. године) стичу пунолетство да изврше увид да ли су уписани у део бирачког списка за подручје општине Нови Кнежевац.

ОПШТИНСКА УПРАВА НОВИ КНЕЖЕВАЦ